Opiskelupaikan tai vakituisten työpaikan puute voi vaikuttaa pitkään y-sukupolven elämään.

Y-sukupolven tulokehitys ja sijoittuminen työelämässä on jäänyt jälkeen aiemmista sukupolvista. Samalla elämän epävakaisuus on myös estänyt perheen perustamisen monelta.­

Elämän jatkuva epävarmuus vaivaa jatkuvasti monia niin sanottuun y-sukupolveen kuuluvia.

– Olen miltei koko elämäni tehnyt pätkätöitä. Olen oppinut pelkäämään silloinkin kun kaikki vaikuttaa menevän hyvin, sillä seuraavana päivänä saattaa olla työtön, kertoo 38-vuotias Sami Ilta-Sanomille.

– Pelkään koko ajan milloin työt loppuu, koska työskentelen varamiespalvelun kautta.

Y-sukupolveksi sanotaan 80-luvulla ja 90-luvun alussa syntynyttä sukupolvea. Tilastojen perusteella tämän sukupolven tulokehitys ja sijoittuminen työelämässä on jäänyt jälkeen aiemmista sukupolvista.

” Olen oppinut pelkäämään silloinkin kun kaikki vaikuttaa menevän hyvin.”

Vaikka pätkätyöketjusta pääsisi vakituiseen työsuhteeseen, voivat aiemmat kokemukset painaa mieltä vielä pitkään. 27-vuotiaalla naisella ovat opinnot loppusuoralla ja vakituinen työpaikka, mutta mieltä kaivavat yhä ”menetetyt” vuodet.

– Perheen perustaminen ei ole voinut tulla kysymykseenkään, elämän epävakaisuus ja epäluottamus on syöpynyt mieleen, nainen kertoo.

– Millä päättäjät saavat meidät y-sukupolven menetetyt luottamaan että elämä kantaa? Tiedän useita, jotka eivät ole näistä vuosista yhtä sinnikkäästi selvinnyt kuin itse olen.

Nainen kävi peruskoulun, pääsi lukioon ja suoritti sen jälkeen myös vapaaehtoisen asepalveluksen.

– Senpä jälkeen se todellisuus tuli vastaan ja kovaa, nainen sanoo.

– Useita vuosia yritin päästä erinäisiin koulutuksiin ja työpaikkoihin. Kuvittelin jatkuvasti että syy on minussa ja monet itkut tuli itkettyä, kun mietin miksi en kelpaa yhteiskunnalle.

” Monet itkut tuli itkettyä, kun mietin miksi en kelpaa yhteiskunnalle.”

24-vuotiaana nainen pääsi vihdoin opiskelemaan. Opiskelualaa valitessa hän otti huomioon, että ala antaa mahdollisuuden työllistyä myös kansainvälisesti.

– Olen varma, että koittaa päivä, kun elämä Suomessa käy ahtaalle.

Aiemmasta epävarmuudesta huolimatta nainen kertoo nyt olevansa tyytyväinen elämäänsä.

– Elämä ”tyhjän päällä” on antanut hirmuisesti näkökulmaa. Raha ei tuo onnea, hyvä niin.

Vanhempiaan pienipalkkaisemman työuran päätteeksi ei y-sukupolvelle todennäköisesti ole luvassa myöskään pitkiä leppoisia eläkepäiviä.

– Olen 44-vuotta, ja vasta viime vuonna palkkani nousi ensimmäistä kertaa korkeammaksi kuin samalla alalla olleiden vanhempieni eläke oli, kertoo eräs Ilta-Sanomien lukija.

” Vasta viime vuonna palkkani nousi ensimmäistä kertaa korkeammaksi kuin samalla alalla olleiden vanhempieni eläke oli.

– He pääsivät eläkkeelle alle 60-vuotiaina, ja ovat nauttineet siis alan normaalipalkkaa suurempaa eläkettä nyt kohta 30 vuotta, mikä taas on pidempään kuin he ehtivät koskaan olla töissä ennen eläkettä. Oma eläkeikäni on lähes 70, lähes 10 vuotta korkeampi kuin vanhemmillani, ja aivan varmasti eläkkeeni tulee myös olemaan selvästi pienempi kuin heillä oli.

Lue lisää: Karu havainto kolmekymppisten tienaamisesta – katso, kuulutko ikäryhmään, joka häviää eläkeläisille